Cabugao, Ilocos Sur – Nagdudupudop a nagbuya dagiti umili iti agsumbangir ti Kalsada Nasional iti panagsala dagiti nagaruat iti agkakagarbo nga ubbing ken agtutubo a nangsala iti kabukbukodanda nga Entry iti pakontes ti LGU-Cabuga0 iti “Sala ti Kalsada” a kas pangray-aw iti publiko iti kaaldawan ti Piesta ni San Markos Ebanghelista, Patron ti ili a Cabugao, Ilocos Sur iti kamalman ti Abril 25, 2013.
Nangrugi ti streetdance iti sango ti Munisipio babaen iti panangiwanwan ni SB Secretary Maxfel S. Suboc ken ni Municipal Tourism Officer Dario Roy Siruno iti preparasion ken urnos dagiti streetdancers. Tunggal grupo nga agsala ket tinarabay dagiti mangisursuro a mangiwanwan kadakuada. Naregta met dagiti napusgan a Marshal ti LGU a mangtimon iti tao nga agbuya ken ti lumasatan dagiti agsala iti National Highway.
Immuna ti Mobile Patrol Car ti MPS Cabugao nga idauluan ni Chief of Police William N. Nerona ken nakitinnulong ti kapolisan, BPATS ken Blue Boys (Peace Personnel) a nangiwardas ti panaggunay ti streetdancing.
Nagtungpal ti streetdancing iti Cabugao Central Park (CCP), Brgy. Bonifacio, Cabugao, Ilocos Sur ket reprep ti tao a nagbuya iti agsumbangir ti kalsada ken iti napasamak a panagpabuyada iti ikub ti CCP. Naggigiddan a nagpabuya ti uppat a sona ti elementaria sa simmaruno ti dua a parang ti 5 a high schools ti ili ti Cabugao a nagpabuya.
Sakbay a naipakaammo dagiti nangabak babaen iti tallo-katao a nadutokan a Hurado, impaay ni Mayor Edgardo “Ediboy” S. Cobangbang, Jr. ti mensahena. Kimmablaaw ken nagyaman ket intal-ona iti imatang ti kaaduan dagiti mangisursuro ken nagpartisipar a nangurnos kadagitoy a pabuya ken mapagsasalipan kas maysa a mangparambak iti panagpiesta ti ili nangruna iti kaaldawan ti Patron ti ili, ni San Markos Ebangheslista.
Pinagyamanan pay ti Alkalde Munisipal ti adu a nagbuya nga umili nga immay ket binigbigna ti pateg dagitoy a pakontes a mangmuli ti napintas a kababalinda a makipagili dagiti ubbing ken agtutubo kasta met iti komunidadda para iti natimpuyog ken dumurdur-as pay nga ili ti Cabugao.
Inyalat ti Zone 1 ti Cabugao DepEd District ti Umuna a Premio iti kategoria ti Elementaria ken iti Lipit National High School iti nakagun-od ti First Place iti kategoria ti High School. Inawat dagiti Nag-Champion ti premioda ken napadayawan met latta dagiti nagpartisipar a grupo iti babaenda ken naited dagiti kaibatoganda a gunggona. # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn